Document ID: 31991R1781

31991R1781
L 160/5
JURNALUL OFÍCIAL AL UNIUNII EUROPENE
REGULAMENTUL (CEE) NR. 1781/91 AL COMISIEI
din 19 iunie 1991
de modificare a Regulamentului (CEE) nr. 1014/90 privind normele de aplicare cu privire la definirea, descrierea și prezentarea băuturilor spirtoase
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1576/89 al Consiliului din 29 mai 1989 de stabilire a normelor generale cu privire la definirea, descrierea și prezentarea băuturilor spirtoase (1) și în special articolul 6 alineatul (3),
întrucât Regulamentul (CEE) nr. 1014/90 (2) al Comisiei stabilește normele inițiale; întrucât este necesară suplimentarea acestora;
întrucât, pentru a lua în considerare practicile tradiționale existente la data când Regulamentul (CEE) nr. 1576/89 a intrat în vigoare, trebuie să se permită ca anumite denumiri compuse de lichioruri să poată fi menținute chiar dacă alcoolul nu se obține sau nu se obține exclusiv din băutura spirtoasă indicată; întrucât este esențial să se specifice condițiile pentru descrierea acestor lichioruri cu scopul de a evita riscul oricărei confuzii cu băuturile spirtoase definite în articolul 1 alineatul (4) din Regulamentul (CEE) nr. 1576/89;
întrucât măsurile prevăzute în prezentul regulament sunt conforme cu avizul de punere în aplicare al Comitetului pentru băuturi spirtoase,
ADOPTĂ PREZENTUL REGULAMENT:
Articolul 1
Articolul 7a de mai jos se introduce în Regulamentul (CEE) nr. 1014/90:
„Articolul 7a
(1) În temeiul articolului 6 alineatul (1), a doua liniuță, din Regulamentul (CEE) nr. 1576/89, se interzice utilizarea unei denumiri generice într-un termen compus pentru prezentarea unei băuturi spirtoase, dacă alcoolul conținut în respectiva băutură nu este extras exclusiv din băutura spirtoasă menționată.
(2) Totuși, în concordanță cu situația existentă la data intrării în vigoare a prezentului regulament, numai următorii termeni compuși se pot folosi în prezentarea lichiorurilor produse în Comunitate:
prune-brandy;
orange-brandy;
apricot-brandy;
cherry-brandy;
solbaerrom, denumit și blackcurrant-rum.
(3) În privința etichetării și prezentării lichiorurilor menționate în alineatul (2), termenii compuși trebuie să apară pe etichetă pe un singur rând, folosindu-se un singur tip de literă, cu o singură culoare, iar denumirea «lichior» trebuie să apară în imediata proximitate cu litere de cel puțin aceeași mărime.
Dacă alcoolul nu provine din băutura spirtoasă indicată, originea sa trebuie indicată pe etichetă în același câmp vizual cu termenul compus și «lichior», fie prin menționarea naturii alcoolului de proveniență agricolă utilizat, fie prin mențiunea «alcool agricol», precedată de fiecare dată de termenii «obținut din» sau «obținut cu ajutorul» sau «pe bază de».”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 iunie 1991.

Labels: 3
17